Hangeland: - Spillernes fremtid ikke klubbenes ansvar
Tilstanden til den tidligere England-helten har også nådd det norske landslaget, som forbereder seg til kveldens kamp mot Ukraina på Olympiastadion i spanske Sevilla. - Det er jo trist, som det er for alle andre i en sånn situasjon. Men jeg synes ikke det er mer eller mindre trist når andre sliter med forskjellige rusproblemer enn når tidligere fotballspillere gjør det. Det blir så klart mer oppmerksomhet rundt det, sier Hangeland til VG Nett. «Hele» England har nå engasjert seg i fotballheltens tilsynelatende elendige tilstand. Det har lenge vært kjent at «Gazza» har slitt med store rusproblemer, men nå er det tydeligvis verre enn noen gang. - Jeg begynte å se på videoen, men jeg klarte ikke mer. Etter 15 sekunder måtte jeg skru av. Det var så galt, uttalte Erik Thorstvedt i tirsdagens VG om videoen av en tydelig ruset og utslitt Gascoigne som stilte opp på et veldedighetsshow i helgen.Nå ønsker også TV-kjendis Piers Morgan, tidligere landslagskollega Gary Lineker og radiostjernen Chris Evans å betale regningen for at Gascoigne skal få hjelp i USA. Etter å ha landet i Phoenix skal Gascoigne i følge flere engelske aviser ha kjøpt seg en øl på flyplassen da vennen som reiste med ham var borte et øyeblikk. Den 45 år gamle eksstjernens tilstand er med andre ord svært alvorlig. Tirsdag varslet også det engelske landslaget at de er interesserte i å stille opp for Gascoigne. - Virker det som klubbene er flinke nok til å følge opp? - Jeg kan ikke si jeg synes klubbene har noe ansvar for spillerne etter karrieren. Men jeg ser jo at det har vært flere eksempler på at det kan være vanskelig for eksspillere. Man har en hverdag der alt er fastlagt og det er mye oppmerksomhet. Noen har ingenting etterpå og det kan være krevende. Men igjen; det er mange som sliter med det, sier Hangeland. - Er det en ekstra fare for idrettsutøvere? - Det kan gå litt på det med adrenalin og opplevelser. Jeg tror det er ekstremt viktig å finne noe å holde på med etter fotballen. Det kicket man får av å gå ut foran 90.000 tror jeg er helt umulig å gjenskape. Det handler om å finne noe å gå til i hverdagen, og det er nærliggende å tenke jobb, mens noen også har familie, hobbyer og slike ting. Hvis man bare skal være «tidligere fotballspiller», tror jeg det er ekstra utfordrende. Hangeland selv har ikke lagt noen slagplan for nøyaktig hva skal holde på med når fotballskoene en dag legges på hylla, men er klar på at det skal skje. - Jeg skal i hvert fall bruke tiden til noe fornuftig. Hva det blir får tiden vise, men jeg vil skape en hverdag som gir litt mening, og ikke bare være en gammel fotballspiller.Tirsdag var det fortsatt ikke helt sikkert om han blir klar til kveldens kamp mot Ukraina. - Jeg har et godt håp om å spille. Det er ikke noe poeng å reise ned hit om det hadde vært helt uaktuelt. Vi satser på at det går bra, sier Hangeland, som gjennomførte en del tøy og bøy-øvelser mens de andre koste med lærkula. - Jeg har et helt arsenal av slike øvelser etter en lang karriere. Det er forskjell på det og fotball, men det ble i hvert fall ikke verre, sier kapteinen med et smil. Sannsynlig lagoppstilling (4-5-1): Rune Almenning Jarstein - Tom Høgli, Brede Hangeland, Vegard Forren, John Arne Riise - Tarik Elyounoussi, Markus Henriksen, Ruben Yttergård Jenssen, Magnus Wolff Eikrem, Håvard Nielsen - Daniel Braaten. PS:Kampstart er 18.00 og oppgjøret vises på TV 2 Zebra.
Etter at den triste historien om Paul «Gazza» Gascoignes (45) tilstand ryster en hel fotballverden, peker landslagskaptein Brede Hangeland (31) på viktigheten av å ha noe å fylle hverdagen med etter karrieren.